Arewarmu: Ta fito fili yanzu mafi rinjayen hare-haren da ake kaiwa ga al'umma da kuma kashe kashe duk suna faruwa ne a yankin da akafi yiwa lakabi da zuciyar Arewa ko kuma 'Core-North' a turance. Jihohin Kano, Kaduna, Zamfara, Sokoto da Katsina tun a Farkon watan Disambar bara zuwa yau sun ga tashin hankali iri-iri na kisan gilla, harbin tafi- tsere, harin ramuwar gayya, Yan fashi da makami, gungun Yan bindiga su bude wuta da hadurran mota da sauran masifu iri- iri. Daga lokacin zuwa yau alkalluman lissafi sun tabbatar da salwantar rayuka har fiye 276 inda jihar Zamfara tafi kowa yawaitar hasarar rayuka, yayin nan Kano ta zarce sauran da yawan kisan muhimman Yan Siyasa da kuma Jami'an tsaro. Jihar Kaduna itace ta ukku, sa'ilin Jihar Sokoto ta zarce Katsina da dauki daya daya da akeyi. Dukkan hakan na faruwa ba tare da ganin an samo nasarar daukar matakin jan burki ga lamarin daga ainihin kansu Gwamnonin, Gwamnatin Tarayya, Jami'an tsaro da sauran al'umma. Duk kuwa da sanin cewar ta kowanne fannin rayuwar Arewa Yankin Arewa maso yamma (North-West) shine kashin bayan Arewa da Najeriya. Yankin ne yake da Mataimakin Shugaban Kasa, Shugaban Majalisar Tarayya, Sufeto Janar na Yan Sanda, Mai baiwa Shugaban Kasa shawara Akan Tsaro, Gwamnan Babban Banki, Sarkin Musulmi, Gwamnonin bakwai daga cikin sha tara na Arewa. Akwai kuma wasu mukamai mau muhimmanci da kuma amfani da ma na shirme gasu nan barkatai, amma kuma yankin ne yafi rashin tsaro, karuwar talauci, cu gaban jahilci, faduwar jarrabawa, rashin aikin yi, Almajirai da sauransu. Kusan akoyaushe mune na gaba idan ana zancen koma baya ga kasa da ci gabanta. Shin muna da mafita ko kuwa zamu yi ta zama haka har wani jinsin al'umma ya zo, yayi canji da kansa? Shin muna da shugabanni ko mayaudara ne ke jagorantarmu? Shin anya zamu ci gaba a haka? Ina makomarmu take anan gaba?